Més de 350 professionals aborden els reptes del tabaquisme en la Jornada de la Societat Catalana d'Atenció i Tractament del Consum del Tabac
La VIII Jornada de la Societat Catalana d'Atenció i Tractament del Consum del Tabac de l'Acadèmia de Ciències Mèdiques de Catalunya s'ha celebrat aquest matí a Barcelona.
Més de 350 professionals s'han reunit per impulsar activitats que aportin millores en la qualitat de vida de la gent reduint el tabaquisme.
Durant la jornada el secretari de Salut Pública, Joan Guix, ha anunciat que el Departament de Salut ha obert un expedient d'informació prèvia per la campanya publicitària massiva per a la comercialització de l'IQOS, un nou dispositiu electrònic amb tabac de combustió.
Guix ha afirmat que "no es pot consentir que es busquin noves formes de tabac" ja que " la carrega de nicotina d'aquests dispositius és exactament la mateixa per la persona que està fumant i que no hi ha estudis consistents que ens diguin que no hi ha un impacte real sobre el medi ambient " Guix també ha subratllat que "la legislació actual prohibeix expressament la publicitat de productes derivats del tabac i d'eines que hi tinguin a veure."
El secretari de Salut Pública també ha explicat que Salut es vol avançar, com ja es va fer amb la venda de les cigarretes electròniques, i reglamentar al més aviat possible la informació que es transmet als ciutadans per tal que els dispositius electrònics amb tabac siguin equiparats, als efectes de les seves publicitat, promoció, venda i consum a l'hora de la seva comercialització, a productes del tabac.
Durant la Jornada també ha intervingut la dra. Angela Martínez Picó, presidenta de l'SCaTT, de l'Acadèmia de Ciències Mèdiques de Catalunya, ha destacat l'interès i la sensibilització tant dels professionals de tots els àmbits que hi treballen com de l'administració vers la problemàtica de l'hàbit del tabaquisme.
1,5 milions d'adults fumen a Catalunya si bé el tabaquisme disminueix de forma sostinguda
A Catalunya el consum de tabac continua baixant -des d'un 33,7% al 1990 fins a al 24,7% el 2016-, però encara fumen gairebé 1,5 milions de persones de 15 anys o més.
Les morts atribuïbles al tabaquisme també continuen baixant, però són més de 24 cada dia, fins al punt que 1 de cada 6 morts a Catalunya es relaciona amb el consum de tabac.
En aquest sentit, s'estima que l'any 2014 almenys 9.125 persones van morir per malalties directament atribuïbles al consum de tabac.
La mortalitat prematura causada pel tabac mostra una tendència a la disminució entre els homes, amb 6.921 defuncions l'any 2014, però es manté relativament estable entre les dones, amb 2.204 defuncions.
També continua baixant la venda de cigarretes -que s'ha reduït a la meitat entre el 2005 i el 2016-, la de cigars i la tabac de cargolar, després d'anys en què el consum d'aquest darrer producte anava a l'alça.
Per edats, destaca que el consum diari en escolars de 14 a 18 anys es va reduir a la meitat entre 2004 i 2014.
D'altra banda, el bon nivell d'acompliment de la prohibició de fumar en llocs públics es manté i 9 de cada 10 persones declaren gaudir d'un entorn sense fum.
Cada any, segons dades de centres sanitaris, al voltant de 70.000 persones deixen de fumar a Catalunya.
Ho fan, entre d'altres, ajudades als centres d'atenció primària, als hospitals, a una trentena d'unitats de referència, a les farmàcies i també amb el suport professional telefònic que presta el 061 CatSalut Respon.
En concret, durant el 2016 van deixar aquest hàbit un total de 59.812 persones ateses pels equips d'atenció primària, el que suposa que, de mitjana, cada dia van deixar de fumar més de 160 persones.
Més de 350 professionals aborden els reptes del tabaquisme en la Jornada de la Societat Catalana d'Atenció i Tractament del Consum del Tabac.
Nota de premsa de la SCATT, 2 de febrer de 2018